Metallin soundi

Metallin soundi () on vuonna 2019 ensi-iltansa saanut yhdysvaltalainen draamaelokuva, jonka on ohjannut ja osin käsikirjoittanut Darius Marder. Sen pääosissa ovat Riz Ahmed, Olivia Cooke, Paul Raci, Lauren Ridloff ja Mathieu Amalric. Elokuva kertoo metallimusiikkia soittavasta rumpalista (Ahmed), joka menettää kuulonsa.

Metallin soundi sai maailmanensi-iltansa Toronton elokuvajuhlilla 6. syyskuuta 2019. Elokuvateattereihin se ilmestyi 20. marraskuuta 2020, ja tuli suoratoistettavaksi 4. joulukuuta 2020 Prime Videossa. Suomen ensi-ilta on 16. huhtikuuta 2021.

Elokuva sai kuusi Oscar-ehdokkuutta vuoden 2021 gaalassa parhaasta elokuvasta, alkuperäisestä käsikirjoituksesta, miespääosasta (Ahmed), miessivuosasta (Raci), leikkauksesta ja äänityksestä. Elokuva sai Oscarin äänisuunnittelusta, jossa oli mukana kolme suomalaista, foley-artisti Heikki Kossi, äänittäjä Kari Vähäkuopus ja äänileikkaaja Pietu Korhonen. Ahmed sai parhaan miespääosan ehdokkuudet myös Golden Globe-, Screen Actors Guild-, Bafta- ja Critics’ Choice -palkintogaaloissa. Suomalaiset foley-artistit Heikki Kossi, Kari Vähäkuopus ja Pietu Korhonen palkittiin elokuvasta äänitöiden ammattilaisten Cinema Audio Society (CAS) -gaalassa huhtikuussa 2021.

Juoni
Ruben soittaa rumpuja heviduossa yhdessä tyttöystävänsä, laulaja Loun, kanssa. He asuvat matkailuautossa ja matkustavat keikoille ympäri Yhdysvaltoja. Ruben alkaa yhtäkkiä menettää kuuloaan, joten hän menee lääkäriin kuulotestiin. Testin tuloksena selviää, että Ruben kuulee vain noin 20–30 prosenttia puheesta, ja että hänen kuulonsa heikkenee nopeasti entisestään. Lääkäri kertoo sisäkorvaimplanteista, jotka voisivat auttaa Rubenia, mutta ne ovat hyvin kalliita eivätkä ne ole vakuutuksen kattamia. Lääkäri määrää Rubenin välttämään kovia ääniä ja tulemaan lisätesteihin, mutta Ruben jatkaa keikkailua.

Lou saa tietää Rubenin tilanteesta ja haluaa lopettaa keikkailun tämän turvallisuuden vuoksi, mutta Ruben haluaa jatkaa. Lou on huolissaan myös Rubenin raittiudesta, sillä tämä on toipuva huumeriippuvainen. He soittavat Rubenin tukihenkilölle Hectorille, joka löytää kuuroille addikteille tarkoitetun yömajan, jota johtaa toipuva alkoholisti Joe, joka on menettänyt kuulonsa Vietnamin sodassa. Ruben ei aluksi halua jäädä yömajaan ja he lähtevät, mutta kun Lou kertoo lähtevänsä isänsä luo, Ruben palaa takaisin.

Ruben alkaa käydä tapaamisissa muiden yömajan asukkaiden kanssa ja asettua uuteen elämäänsä. Hän tapaa opettaja Dianen ja tämän opettamat lapset, ja alkaa opetella amerikkalaista viittomakieltä. Ruben alkaa ystävystyä lasten ja muiden asukkaiden kanssa, ja antaa lapsille rumputunteja.

Joe tarjoaa Rubenille vakituista työtä yömajasta ja kehottaa tätä miettimään asiaa. Ruben käyttää aika ajoin Joen tietokonetta tutkiakseen mitä Lou puuhaa, ja huomaa tämän soittavan omaa musiikkiaan Pariisissa. Ruben myy rumpunsa ja muut musiikkivälineensä sekä matkailuautonsa, ja käyttää rahat sisäkorvaimplanttien hankkimiseen. Ruben pyytää Joelta rahaa voidakseen ostaa matkailuautonsa takaisin siksi aikaa kunnes implantit aktivoidaan, mutta Joe kieltäytyy ja sanoo Rubenin näyttävän ja kuulostavan addiktilta. Sitten Joe pyytää kohteliaasti Rubenia poistumaan yömajan muiden asukkaiden parhaaksi, sillä yömaja on perustettu sille periaattelle, että kuurous ei ole vamma.

Aktivoiduttuaan implantit auttavat Rubenia kuulemaan, mutta ne aiheuttavat ärsyttäviä vääristymiä, jotka häiritsevät Rubenin palaamista entiseen elämäänsä. Ruben matkustaa tapaamaan Louta tämän rikkaan isän Richardin luokse Belgiaan, missä Lou on omaksunut uuden elämäntyyliin. Richard kertoo Rubenille, että vaikka hän ei alun perin pitänyt Rubenista, hän näkee että Ruben on tehnyt Loun onnelliseksi. Asunnolla pidettyjen juhlien hälinä häiritsee Rubenia ja estää häntä nauttimasta musiikista. Ruben ja Lou keskustelevat keikkailemisen mahdollisuudesta, mutta nähtyään että tämä tekee Loun ahdistuneeksi, Ruben kertoo kaiken olevan hyvin ja että Lou pelasti hänen henkensä. Seuraavana aamuna Ruben herää ja lähtee Loun yhä nukkuessa. Hän istuu ulkona jälleen häiriintyneenä äänten aiheuttamista vääristymistä, ja ottaa implanttinsa pois ja jatkaa istumista, nyt täydessä hiljaisuudessa.

Näyttelijät

Vastaanotto

Rotten Tomatoes -sivuston mukaan 250 arvostelun perusteella kriitikoiden arvosteluista 97 prosenttia oli myönteisiä. Metacritic-sivuston mukaan 35 arvostelun perusteella laskettuna kriitikoiden arvosteluista 82 prosenttia oli myönteisiä.

Palkinnot ja ehdokkuudet

Lähteet

Aiheesta muualla 
 Virallinen sivusto 
 
 

Vuoden 2019 yhdysvaltalaiset elokuvat
Yhdysvaltalaiset draamaelokuvat
Parhaan äänityksen Oscar-palkinnon saaneet elokuvat
Parhaan leikkauksen Oscar-palkinnon saaneet elokuvat